<classify> KIJANA kutoka Kata ya Nanguruwe Mtwara Vijijini, ambaye amekuwa akisumbuliwa na tatizo la kuishi na jinsi tata kwa miaka 23, ameanza kupatiwa matibabu katika Hospitali ya Taifa ya Muhimbili jijini Dar es Salaam. Kijana huyo alilazwa juzi kwa maelekezo ya Dk Zaituni Bokhary ambaye ni tabibu bingwa wa upasuaji wa watoto, katika hospitali hiyo.Kwa mujibu wa Dk Bokhary, jana kijana huyo alitarajiwa kufanyiwa kipimo ambacho kitasaidia kuona ni jinsi gani inatakiwa kuondolewa. Kabla ya hatua hiyo, alimwandikia kijana huyo vipimo kadhaa, ambavyo majibu ya takribani vipimo vyote yalipatikana Jumatatu ya wiki hii. Michango iliyofanywa na wafanyakazi wa gazeti hili, iliwezesha binti hiyo kusafiri kutoka Mtwara, baada ya kupata barua ya rufaa na kisha juhudi zikafanyika ili kumwezesha kijana huyo anayetokea familia maskini aweze kutibiwa kwa gharama za serikali.Dk Bokhary alilithibitishia gazeti hili kwamba kijana huyo, atarekebishwa maumbile yake na hivyo kuondokana na adha za kuishi kwa siri zilizokuwa zinamkabili. Kwa haraka haraka nilivyomchunguza anaonekana amelalia zaidi upande wa kiume. Lakini kwa vile ameshavusha umri wa miaka 18, tutamuuliza anataka jinsi gani ingawa tutamshauri akubali jinsi ambayo ina nguvu kuliko nyingine, alisema.Alifafanua kwamba anaweza kutaka kuwa msichana, lakini kumbe hana viungo vya kumwezesha kuzaa au akataka kuwa mvulana kumbe maumbile yake ya nje na ndani hayamwezshi pia kuwa baba. Kwa kipindi cha miaka 23, kijana huyo amekuwa akiishi maisha ya usiri mkubwa bila kupata matibabu kutokana na familia yake kukosa uwezo wa kugharimia matatibu, yatakayomwezesha kubaki na jinsi moja. Alikimbiwa na baba yake mzazi baada ya kuzaliwa akiwa na jinsi mbili kutokana na baba huyo kuamini kwamba huo ni mkosi.Mapema walipoongea na gazeti hili, kijana huyo aliyelelewa kama msichana pamoja na mama yake, walisema kwamba kutokana na jamii kumjua muda wote kama msichana, wanatamani jinsi ya kiume ndio iondolewe na kubaki na ile ya kike.Hata hivyo, juzi wakati analazwa, kijana huyo alimwambia mwandishi wa habari hizi ambaye amekuwa akimpeleka Muhimbili tangu awasili kutoka Mtwara wiki mbili zilizopita kwamba atachagua jinsi yoyote ambayo madaktari watamshauri. Kijana huyo ambaye alichezwa unyago kama msichana, aliwahi kuolewa lakini ndoa ilidumu kwa miezi miwili.  <topic>: KITAIFA 